CELEX: 32020R0884
Language: hr
Date: 2020-05-04 00:00:00
Title: Delegirana uredba Komisije (EU) 2020/884 оd 4. svibnja 2020. o odstupanju za 2020. od Delegirane uredbe (EU) 2017/891 u pogledu sektora voća i povrća te od Delegirane uredbe (EU) 2016/1149 u pogledu sektora vina u vezi s pandemijom bolesti COVID-19

29.6.2020   
               
               
                  HR
               
               
                  Službeni list Europske unije
               
               
                  L 205/1
               
            
         DELEGIRANA UREDBA KOMISIJE (EU) 2020/884
         оd 4. svibnja 2020.
         o odstupanju za 2020. od Delegirane uredbe (EU) 2017/891 u pogledu sektora voća i povrća te od Delegirane uredbe (EU) 2016/1149 u pogledu sektora vina u vezi s pandemijom bolesti COVID-19
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 62. stavak 1. i članak 64. stavak 6.,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (2), a posebno njezine članke 37., 53. i 173. u vezi s njezinim člankom 227.,
         budući da:
         
                     (1)
                  
                  
                     Zbog pandemije bolesti COVID-19 i znatnih ograničenja kretanja koja je ona uzrokovala sve države članice i poljoprivrednici u cijeloj Uniji suočili su se s iznimnim poteškoćama u planiranju i provedbi programâ potpore iz članaka od 32. do 36. Uredbe (EU) br. 1308/2013 za sektor voća i povrća te članaka od 39. do 52. te uredbe za sektor vina. Poljoprivrednici su zbog logističkih problema i nedostatka radne snage postali osjetljivi na gospodarske poremećaje uzrokovane pandemijom bolesti COVID-19. Konkretno, suočavaju se s financijskim poteškoćama i problemima s novčanim tokovima. Ta je situacija dovela do poremećaja i smetnji u funkcioniranju lanca opskrbe u tim sektorima.
                  
               
                     (2)
                  
                  
                     S obzirom na nezapamćeni splet navedenih okolnosti, potrebno je ublažiti te poteškoće odstupanjem od određenih odredbi delegiranih uredbi koje se primjenjuju u sektoru voća i povrća te u sektoru vina.
                  
               
                     (3)
                  
                  
                     Priznate proizvođačke organizacije i udruženja proizvođačkih organizacija u sektoru voća i povrća u svim državama članicama suočili su se s iznimnim poteškoćama u planiranju, upravljanju i provedbi operativnih programa. Posljedica toga može biti odgoda provedbe tih operativnih programa, zbog čega proizvođačke organizacije i udruženja proizvođačkih organizacija možda neće moći ispuniti pravne zahtjeve Unije utvrđene za te operativne programe, posebno u Delegiranoj uredbi Komisije (EU) 2017/891 (3). I proizvođačke organizacije osjetljive su na poremećaje i smetnje uzrokovane pandemijom bolesti COVID-19 te se suočavaju s financijskim poteškoćama i problemima s novčanim tokovima nastalima zbog poremećaja lanaca opskrbe i zatvaranja određenih prodajnih mjesta, posebno na razini veleprodaje i u ugostiteljskom sektoru. Suočavaju se s logističkim problemima i poteškoćama u berbi svojih proizvoda uzrokovanima nedostatkom radne snage te poteškoćama u dopiranju do potrošača zbog poremećaja lanca opskrbe. To izravno utječe na financijsku stabilnost proizvođačkih organizacija i njihov kapacitet za provedbu operativnih programa ne samo u 2020., nego i u sljedećim godinama, s obzirom na to da vrijednost proizvodnje stavljene na tržište za 2020. utječe na izračun financijske pomoći Unije za sljedeće godine. To dodatno utječe na sposobnost proizvođačkih organizacija da uvedu mjere i aktivnosti usmjerene na suočavanje s posljedicama ove krize. Osim toga, smanjenje vrijednosti proizvodnje stavljene na tržište uzrokovano pandemijom bolesti COVID-19 narušava budući kontinuitet i održivost operativnih programa proizvođačkih organizacija u sektoru voća i povrća, s obzirom na to da vrijednost proizvodnje stavljene na tržište za 2020. utječe i na izračun financijske pomoći Unije za sljedeće godine.
                  
               
                     (4)
                  
                  
                     Priznate proizvođačke organizacije i udruženja proizvođačkih organizacija moraju ispunjavati kriterij priznavanja demokratske odgovornosti u skladu sa zahtjevima utvrđenima u članku 17. Delegirane uredbe (EU) 2017/891. U skladu s člankom 17. stavkom 2. prvim podstavkom, maksimalni postotak prava glasa i udjela ili kapitala svake pravne ili fizičke osobe mora biti manji od 50 % ukupnih prava glasa i manji od 50 % udjela ili kapitala. Iz razloga povezanih s pandemijom bolesti COVID-19 može se dogoditi da neki proizvođači članovi prestanu obavljati svoju djelatnost te da zbog toga neke proizvođačke organizacije ili udruženja proizvođačkih organizacija u 2020. možda ne ispune taj kriterij. Ta bi nepravilnost mogla dovesti do suspenzije ili gubitka priznanja, obustave isplata potpore, novčanih kazni i povrata financijske pomoći Unije. S obzirom na to, za 2020. trebalo bi omogućiti da postotak prava glasa i udjela ili kapitala koje svaka pravna ili fizička osoba može imati u proizvođačkoj organizaciji može biti veći od 50 % ukupnih prava glasa i 50 % udjela ili kapitala u proizvođačkoj organizaciji. Međutim, kako bi se izbjegla zloporaba ovlasti fizičkih ili pravnih osoba koje privremeno premašuju ta ograničenja prava glasa i udjela ili kapitala, države članice trebale bi poduzeti mjere za zaštitu proizvođačkih organizacija i udruženja proizvođačkih organizacija od zloporabe ovlasti. Te se mjere mogu odnositi na odluke o korištenju financijske pomoći Unije i izmjenama operativnih programa od kojih bi nerazmjernu korist mogle imati pojedinačne fizičke ili pravne osobe.
                  
               
                     (5)
                  
                  
                     Gubici u vrijednosti proizvodnje stavljene na tržište u sektoru voća i povrća uzrokovani pandemijom bolesti COVID-19 snažno će se odraziti na iznos potpore Unije koju proizvođačke organizacije primaju u sljedećoj godini, s obzirom na to da se iznos potpore Unije izračunava kao postotak vrijednosti proizvodnje koju je svaka proizvođačka organizacija stavila na tržište. Ako bi u 2020. iz razloga povezanih s pandemijom bolesti COVID-19 došlo do znatnog gubitka vrijednosti proizvodnje stavljene na tržište, proizvođačke organizacije bile bi u opasnosti da izgube svoje priznanje kao proizvođačke organizacije jer je jedan od kriterija za to priznavanje postizanje određene minimalne vrijednosti proizvodnje stavljene na tržište utvrđene na nacionalnoj razini. Time bi se ugrozila dugoročna stabilnost proizvođačkih organizacija. Stoga, ako bi se vrijednost proizvoda u 2020. iz razloga povezanih s pandemijom bolesti COVID-19 smanjila za najmanje 35 % i ako bi se to dogodilo izvan odgovornosti i kontrole proizvođačkih organizacija, vrijednost proizvodnje stavljene na tržište za 2020. trebalo bi utvrditi kao 100 % vrijednosti proizvodnje stavljene na tržište u prethodnom razdoblju. Prag od 65 % vrijednosti proizvodnje stavljene na tržište u prethodnom razdoblju, utvrđen u članku 23. stavku 4. Delegirane uredbe Komisije (EU) 2017/891, u okolnostima pandemije bolesti COVID-19 nije dovoljan za postizanje gospodarske i financijske stabilnosti proizvođačkih organizacija pogođenih takvim gubitkom vrijednosti proizvodnje stavljene na tržište. S obzirom na znatne gospodarske posljedice pandemije bolesti COVID-19 u sektoru voća i povrća, prag za 2020. trebalo bi povisiti na 100 % vrijednosti proizvodnje stavljene na tržište u prethodnom razdoblju.
                  
               
                     (6)
                  
                  
                     Radi poboljšanja strategije, planiranja, upravljanja i provedbe odobrenih operativnih programa u kontekstu suočavanja s posljedicama pandemije bolesti COVID-19 u sektoru voća i povrća, države članice trebale bi u 2020. imati mogućnost izmjene svojih nacionalnih strategija iz članka 27. Delegirane uredbe (EU) 2017/891 i nakon podnošenja operativnih programa na odobrenje. Države članice trebale bi osigurati da ne dođe do prekida kontinuiteta i provedbe višegodišnjih operacija koje su u tijeku i koje su dio odobrenih operativnih programa.
                  
               
                     (7)
                  
                  
                     Države članice trebalo bi u 2020. izuzeti i od obveze utvrđene u članku 27. stavku 5. Delegirane uredbe (EU) 2017/891 da se u nacionalnoj strategiji utvrde maksimalni postotci financiranja iz operativnog fonda koji se mogu potrošiti na svaku pojedinačnu mjeru ili vrstu aktivnosti. Time bi se proizvođačkim organizacijama osigurala veća fleksibilnost u poduzimanju mjera za suočavanje s posljedicama pandemije bolesti COVID-19 u sektoru voća i povrća.
                  
               
                     (8)
                  
                  
                     S obzirom na dugoročne ozbiljne posljedice pandemije bolesti COVID-19 u sektoru voća i povrća te podložno odobrenju država članica, proizvođačke organizacije ili udruženja proizvođačkih organizacija mogu izmijeniti svoje operativne programe za sljedeće godine ili i u tekućoj godini provedbe, kako je utvrđeno u članku 34. Delegirane uredbe (EU) 2017/891. Kako bi mogli reagirati na posljedice pandemije bolesti COVID-19, trebalo bi im omogućiti da i u 2020. privremeno obustave svoje operativne programe, u cijelosti ili djelomično.
                  
               
                     (9)
                  
                  
                     U skladu s člankom 36. stavkom 1. Delegirane uredbe (EU) 2017/891, ako proizvođačka organizacija ili udruženje proizvođačkih organizacija prestane provoditi svoj operativni program prije završetka njegova predviđena trajanja, ne izvršavaju se daljnje isplate toj organizaciji ili udruženju za aktivnosti provedene nakon datuma prestanka tog operativnog programa. Kako bi se osigurala financijska stabilnost proizvođačkih organizacija, potpora primljena za prihvatljive aktivnosti koje su provedene prije prestanka operativnog programa ne vraća se ako proizvođačka organizacija ili udruženje proizvođačkih organizacija dokažu nadležnom tijelu države članice da je do prestanka tog operativnog programa u 2020. došlo iz razloga povezanih s pandemijom bolesti COVID-19 te da on ne proizlazi iz odgovornosti i kontrole predmetne proizvođačke organizacije.
                  
               
                     (10)
                  
                  
                     Kako bi se osigurala financijska stabilnost proizvođačkih organizacija, financijska pomoć Unije koja je primljena za višegodišnje obveze u sektoru voća i povrća, kao što su aktivnosti zaštite okoliša, ne bi se trebala vraćati EFJP-u ako se njihovi dugoročni ciljevi nisu mogli ostvariti zbog prekida tih aktivnosti u 2020. iz razloga povezanih s pandemijom bolesti COVID-19.
                  
               
                     (11)
                  
                  
                     Uzimajući u obzir poremećaje i smetnje na tržištu koji su posljedica pandemije bolesti COVID-19, a posebno nedostatak radne snage potrebne za berbu proizvoda, logističke smetnje u 2020. te kvarljivost proizvoda u sektoru voća i povrća, proizvođačkim organizacijama trebalo bi pružiti fleksibilnost za provedbu mjere neubiranja iz članka 48. stavka 3. Delegirane uredbe (EU) 2017/891. Stoga bi u 2020. trebalo biti moguće provesti operacije neubiranja čak i ako je komercijalna proizvodnja uzeta s predmetne površine tijekom uobičajenog proizvodnog ciklusa ili ako se na istu površinu prethodno primjenjivala mjera zelene berbe.
                  
               
                     (12)
                  
                  
                     U skladu s člankom 54. točkom (b) i člankom 58. stavkom 3. Delegirane uredbe (EU) 2017/891, nadzor i procjena operativnih programa i programa u sektoru voća i povrća za ocjenjivanje njihove učinkovitosti i djelotvornosti koji provode proizvođačke organizacije i države članice podliježe procjeni o kojoj je Komisiju potrebno izvijestiti do 15. studenoga 2020. S obzirom na poremećaje u radu javnih uprava u državama članicama iz razloga povezanih s pandemijom bolesti COVID-19, razdoblje za dostavu izvješća o procjeni za 2020. iz članka 58. te uredbe trebalo bi produljiti do 30. lipnja 2021.
                  
               
                     (13)
                  
                  
                     Poremećaji u sektoru voća i povrća iz razloga povezanih s pandemijom bolesti COVID-19 utječu na sposobnost proizvođačkih organizacija da u 2020. u roku od najviše četiri mjeseca poduzmu korektivne mjere iz članka 59. stavaka 1. i 4. Delegirane uredbe (EU) 2017/891. Stoga bi države članice trebalo ovlastiti da taj rok u 2020. produlje nakon maksimalnog razdoblja od četiri mjeseca.
                  
               
                     (14)
                  
                  
                     U skladu s člankom 5. Delegirane uredbe (EU) 2017/891, da bi zadržala priznanje, proizvođačka organizacija mora kontinuirano ispunjavati zahtjev o minimalnom broju članova koji je utvrdila država članica. Ako proizvođačka organizacija ne ispuni taj zahtjev, u skladu s člankom 59. stavkom 2. Delegirane uredbe (EU) 2017/891 države članice moraju suspendirati priznanje predmetne proizvođačke organizacije, obustaviti isplatu potpore i za 2 % smanjiti godišnji iznos potpore za kalendarski mjesec ili dio mjeseca u kojemu je priznanje suspendirano. S obzirom na poremećaje uzrokovane pandemijom bolesti COVID-19, države članice ne bi trebale obustaviti isplatu potpore proizvođačkim organizacijama u sektoru voća i povrća koje u 2020. ne dosegnu minimalni broj članova.
                  
               
                     (15)
                  
                  
                     Države članice trebale bi moći produljiti rok za korektivne mjere tijekom suspenzije priznanja iz članka 59. stavka 2. Delegirane uredbe (EU) 2017/891 nakon razdoblja od 12 mjeseci od datuma na koji je proizvođačka organizacija primila pismo upozorenja ako ta proizvođačka organizacija nije mogla poduzeti korektivne mjere iz razloga povezanih s pandemijom bolesti COVID-19. Takva produljenja trebala bi trajati najdulje do 31. prosinca 2020., što bi proizvođačkim organizacijama trebalo ostaviti dovoljno vremena za poduzimanje korektivnih mjera.
                  
               
                     (16)
                  
                  
                     S obzirom na poremećaje koje je u sektoru voća i povrća uzrokovala pandemija bolesti COVID-19, države članice ne bi trebale primjenjivati smanjenje godišnjeg iznosa potpore za 2 % za kalendarski mjesec ili dio mjeseca iz članka 59. stavka 2. Delegirane uredbe (EU) 2017/891 ako proizvođačka organizacija kojoj je priznanje suspendirano ne može iz razloga povezanih s pandemijom bolesti COVID-19 u 2020. poduzeti korektivne mjere. Iz istog razloga države članice ne bi trebale primjenjivati smanjenje od 1 % godišnjeg iznosa potpore za kalendarski mjesec ili dio mjeseca iz članka 59. stavka 5. Delegirane uredbe (EU) 2017/891.
                  
               
                     (17)
                  
                  
                     U skladu s člankom 59. stavkom 6. Delegirane uredbe (EU) 2017/891 države članice povlače priznanje ako proizvođačka organizacija ne dokaže da ispunjava kriterije minimalne vrijednosti ili količine proizvodnje stavljene na tržište do 15. listopada druge godine nakon godine u kojoj ti kriteriji nisu bili ispunjeni. Zbog posljedica poremećaja koje je u sektoru voća i povrća uzrokovala pandemija bolesti COVID-19 u pogledu vrijednosti i količine proizvodnje proizvođačkih organizacija koja je stavljena na tržište, 2020. se ne bi trebala uzimati u obzir za utvrđivanje usklađenosti s minimalnom vrijednosti ili količinom proizvodnje stavljene na tržište u skladu s člankom 59. stavkom 6. te uredbe.
                  
               
                     (18)
                  
                  
                     Proizvođačke organizacije koje provode operativne programe koji završavaju u 2020. možda iz razloga povezanih s pandemijom bolesti COVID-19 neće moći ispuniti uvjete iz članka 33. stavka 5. točke (b) Uredbe (EU) br. 1308/2013. U tim se okolnostima na predmetne operativne programe u sektoru voća i povrća u 2020. ne bi trebalo primjenjivati smanjenje ukupnog iznosa potpore iz članka 61. stavka 6. Delegirane uredbe (EU) 2017/891.
                  
               
                     (19)
                  
                  
                     Države članice koje proizvode vino suočavaju se s iznimnim poteškoćama u planiranju, upravljanju i provedbi operacija u okviru programâ potpore u sektoru vina. To može uzrokovati odgodu provedbe tih operacija i dovesti do njihove neusklađenosti s pravnim zahtjevima Unije, koji su za te operacije utvrđeni posebno u Delegiranoj uredbi Komisije (EU) 2016/1149 (4). I subjekti u sektoru vina osjetljivi su na poremećaje i smetnje uzrokovane pandemijom bolesti COVID-19 te se suočavaju s financijskim poteškoćama i problemima s novčanim tokovima nastalima zbog poremećaja lanaca opskrbe i zatvaranja određenih prodajnih mjesta, posebno na razini veleprodaje i u ugostiteljskom sektoru. Suočavaju se s logističkim problemima i poteškoćama u upravljanju proizvodnjom uzrokovanima nedostatkom radne snage te poteškoćama u dopiranju do potrošača zbog poremećenih lanaca opskrbe. To izravno utječe na financijsku stabilnost subjekata u sektoru vina i njihov kapacitet za provedbu operacija u okviru programâ potpore u sektoru vina u 2020.
                  
               
                     (20)
                  
                  
                     Mjere koje su vlade poduzele posljednjih mjeseci radi odgovora na krizu uzrokovanu pandemijom bolesti COVID-19, osobito zatvaranje hotela, barova i restorana, ograničavanje kretanja ljudi i robe na nužna kretanja te zatvaranje određenih granica unutar Unije, negativno utječu na sektor vina Unije i uzrokuju poremećaje na tržištu.
                  
               
                     (21)
                  
                  
                     Nadalje, nestašica radne snage, također zbog pandemije bolesti COVID-19, i logističke poteškoće uzrokovane pandemijom stvaraju pritisak na vinogradare i cijeli sektor vina, koji se suočavaju sa sve većim problemima u pogledu nadolazeće berbe: niskim cijenama, smanjenom potrošnjom, poteškoćama u prijevozu i prodaji. Svi ti čimbenici uzrokuju ozbiljne poremećaje na tržištu vina.
                  
               
                     (22)
                  
                  
                     Istodobno su se uvjeti trgovanja vinom u Uniji već pogoršavali tijekom cijele 2019., a zalihe vina na najvišoj su razini od 2009. Tomu je tako prvenstveno zbog kombinacije rekordne berbe 2018. i općenito smanjene potrošnje vina u Uniji. Osim toga, na izvoz vina utjecalo je uvođenje dodatnih uvoznih carina na europska vina u Sjedinjenim Američkim Državama, koje su glavno izvozno tržište Unije za vina. Pandemija bolesti COVID-19 dodatno je naškodila ionako oslabljenom sektoru u kojem učinkovita prodaja ili distribucija proizvoda više nije moguća uglavnom zbog zatvaranja velikih izvoznih tržišta i poduzetih mjera izolacije i ograničavanja kretanja te osobito zbog obustave svih ugostiteljskih usluga i opskrbe uobičajenih kupaca. Osim toga, otežana opskrba ključnim materijalima, kao što su boce i čepovi potrebni u proizvodnji vina, dodatno je opterećenje za subjekte koji posluju u sektoru vina jer zbog toga ne mogu stavljati na tržište vino spremno za prodaju.
                  
               
                     (23)
                  
                  
                     Vodeći računa o navedenom i iz razloga povezanih s pandemijom bolesti COVID-19 potrebno je poduzeti hitne privremene mjere radi kompenzacije poremećaja na tržištu. Među njima su privremeno dopuštanje izmjena cilja odabrane operacije i isplata sredstava za dovršene aktivnosti čak i ako ukupna operacija nije u potpunosti provedena. Trebalo bi dopustiti i djelomičnu provedbu operacija restrukturiranja i konverzije vinograda, ulaganja i inovacija bez sankcija.
                  
               
                     (24)
                  
                  
                     Kako bi se subjektima pomoglo da se suoče s aktualnim izvanrednim okolnostima i nepredvidivom i nestabilnom situacijom, primjereno je omogućiti dodatnu fleksibilnost u provedbi mjera iz članaka 22. i 26., članka 53. stavka 1. i članka 54. Delegirane uredbe (EU) 2016/1149.
                  
               
                     (25)
                  
                  
                     Kada je riječ o potpori za zelenu berbu, člankom 22. Delegirane uredbe (EU) 2016/1149 zabranjuje se zelena berba tijekom dvije uzastopne godine na istoj parceli. Budući da nije moguće predvidjeti trajanje i ozbiljnost pandemije bolesti COVID-19, to bi ograničenje trebalo privremeno ukinuti do 15. listopada 2020. kako bi se proizvođačima omogućilo da bolje planiraju proizvodnju i dugoročnije se prilagode stanju na tržištu.
                  
               
                     (26)
                  
                  
                     Člankom 26. Delegirane uredbe (EU) 2016/1149 potpora za osnivanje uzajamnih fondova koja se dodjeljuje u okviru programâ potpore u sektoru vina ograničena je na tri godine. Vodeći računa o aktualnoj krizi uzrokovanoj pandemijom bolesti COVID-19 i da bi se potaknuo odgovoran pristup u kriznim situacijama, smatra se primjerenim privremeno ukinuti to ograničenje od tri godine. Na taj način proizvođačima će se osigurati potpora tijekom duljeg razdoblja i veće mogućnosti za očuvanje prihoda u ovo krizno doba.
                  
               
                     (27)
                  
                  
                     Pravila povezana s mogućim izmjenama operacija u okviru programâ potpore u sektoru vina u skladu s Uredbom (EU) br. 1308/2013 utvrđena su u članku 53. stavku 1. Delegirane uredbe (EU) 2016/1149. Da bi se korisnicima omogućilo da primjereno i učinkovito reagiraju na iznimne okolnosti povezane s pandemijom bolesti COVID-19 i da prilagode svoju proizvodnju i stavljanje na tržište, trebalo bi dopustiti dodatnu privremenu fleksibilnost tih pravila. Stoga je primjereno privremeno ovlastiti države članice da odstupe od tih pravila i dopuste korisnicima da izmjene prvobitno odobrene operacije dostave bez odobrenja nacionalnih tijela. Tako države članice mogu dopustiti, bez prethodnog odobrenja, izmjene operacija u okviru tih mjera do prvobitno odobrenog iznosa prihvatljive potpore. To bi odstupanje pomoglo korisnicima koji zbog krize ne mogu dovršiti određene operacije i žele ih izmijeniti da spriječe daljnje ekonomske gubitke ili se bolje prilagode situaciji na tržištu. Osim toga, primjereno je privremeno dopustiti izmjenu cilja odabrane operacije za mjere koje se odnose na promidžbu, restrukturiranje i konverziju vinograda, ulaganja i inovacije jer za razliku od ostalih mjera u okviru programâ potpore za vino ciljevi tih mjera mogu biti višestruki, na primjer ulaganja u vinariju i vinski podrum. U takvim slučajevima bi korisniku, ako ne može u potpunosti ispuniti cilj operacije, trebalo omogućiti smanjenje opsega njezinih ciljeva. Međutim, takve bi izmjene i dalje trebalo odobravati nadležno tijelo.
                  
               
                     (28)
                  
                  
                     Da se korisnici koji su iskoristili uvedenu fleksibilnost kojom su omogućene izmjene odobrenih operacija bez prethodnog odobrenja ne bi kažnjavali zato što nisu proveli ukupnu operaciju kako ju je nadležno tijelo prvotno odobrilo ili zato što su izmijenili cilj operacije, potrebno je privremeno odstupiti i od članka 54. stavka 1. Delegirane uredbe (EU) 2016/1149, kojim se propisuje da se potpora isplaćuje nakon što se utvrdi da su ukupne operacije ili sve pojedinačne aktivnosti koje su dio ukupnih operacija u potpunosti provedene. Time će se osigurati isplata potpore za pojedinačne aktivnosti, kako je predviđeno ovom Uredbom, ako su one u potpunosti provedene.
                  
               
                     (29)
                  
                  
                     Kada je riječ o operacijama koje se podupiru na temelju članaka 46. i 47. Uredbe (EU) br. 1308/2013, da se korisnici ne bi kažnjavali zato što zbog krize nisu proveli operacije na ukupnoj površini za koju je potpora odobrena, potrebno je privremeno odstupiti i od članka 54. stavka 4. Delegirane uredbe (EU) 2016/1149, čime će se omogućiti isplata potpore bez sankcija za dio operacije koji je proveden.
                  
               
                     (30)
                  
                  
                     Zbog potrebe za poduzimanjem hitnih mjera, ova Uredba stupa na snagu na dan objave u Službenom listu Europske unije,
                  
               DONIJELA JE OVU UREDBU:
         GLAVA I.
         
            VOĆE I POVRĆE
         
         
            Članak 1.
            Privremena odstupanja od Delegirane uredbe (EU) 2017/891
            
               1.   Odstupajući od članka 17. stavka 2. prvog podstavka, iz razloga povezanih s pandemijom bolesti COVID-19 maksimalni postotak prava glasa i udjela ili kapitala koji svaka pravna ili fizička osoba može imati u proizvođačkoj organizaciji može u 2020. biti već od 50 % ukupnih prava glasa i 50 % udjela ili kapitala. Međutim, države članice donose mjere kojima se osigurava izbjegavanje zloporabe moći svake pravne ili fizičke osobe koja posjeduje prava glasa i udjele ili kapital koji premašuju 50 % ukupnih prava glasa odnosno 50 % udjela ili kapitala.
            
            
               2.   Odstupajući od članka 23. stavka 4., ako je u 2020. zbog pandemije bolesti COVID-19 i razloga koji su izvan kontrole i odgovornosti predmetne proizvođačke organizacije došlo do smanjenja vrijednosti proizvoda od najmanje 35 %, smatra se da vrijednost proizvodnje stavljene na tržište tog proizvoda predstavlja 100 % njegove vrijednosti u prethodnom referentnom razdoblju. Proizvođačka organizacija dužna je dokazati nadležnom tijelu predmetne države članice da su ti uvjeti ispunjeni.
            
            
               3.   Odstupajući od članka 27. stavka 4., države članice u 2020. mogu izmijeniti nacionalnu strategiju nakon godišnjeg podnošenja nacrta operativnih programa. Međutim, države članice osiguravaju kontinuitet i neometanu provedbu višegodišnjih i tekućih operacija koje su dio odobrenih operativnih programa proizvođačkih organizacija.
            
            
               4.   Odstupajući od članka 27. stavka 5., u 2020. se ne primjenjuje obveza država članica da u nacionalnoj strategiji utvrde maksimalne postotke financiranja iz operativnog fonda koji se mogu potrošiti na svaku pojedinu mjeru ili vrstu aktivnosti da bi se osigurala odgovarajuća ravnoteža između različitih mjera.
            
            
               5.   Odstupajući od članka 34. stavka 2., u 2020. države članice mogu ovlastiti proizvođačke organizacije da u cijelosti ili djelomično suspendiraju svoje operativne programe za godinu 2020.
            
            
               6.   U 2020. se potpora primljena za prihvatljive aktivnosti koje su provedene prije prestanka operativnog programa ne vraća pod uvjetom da su ispunjeni uvjeti iz članka 36. stavka 2. Delegirane uredbe (EU) 2017/891 i da je do prestanka operativnog programa došlo zbog pandemije bolesti COVID-19 iz razloga koji su izvan kontrole i odgovornosti predmetne proizvođačke organizacije.
            
            
               7.   Odstupajući od članka 36. stavka 3., financijska pomoć Unije za višegodišnje obveze, kao što su aktivnosti zaštite okoliša, ne vraća se i ne nadoknađuje EFJP-u ako se njihovi dugoročni ciljevi i očekivane koristi u 2020. ne mogu ostvariti zbog prekida tih obveza u 2020. iz razloga povezanih s pandemijom bolesti COVID-19.
            
            
               8.   Odstupajući od članka 48. stavka 3. prvog podstavka, u 2020. se mjere neubiranja mogu provesti ako je komercijalna proizvodnja uzeta s predmetne površine tijekom uobičajenog proizvodnog ciklusa. Odstupajući od članka 48. stavka 3. četvrtog podstavka, u 2020. se za isti proizvod i na istoj površini mogu primjenjivati zelena berba i neubiranje.
            
            
               9.   Odstupajući od članka 54. točke (b) i članka 58. stavka 3., izvješće o procjeni provedenoj u 2020. dostavlja se Komisiji do 30. lipnja 2021.
            
            
               10.   Odstupajući od članka 59. stavaka 1. i 4., ako proizvođačka organizacija u 2020. iz razloga povezanih s pandemijom bolesti COVID-19 ne može poduzeti korektivne mjere u za to utvrđenim rokovima, države članice mogu produljiti te rokove za više od četiri mjeseca kako je utvrđeno u članku 59. stavcima 1. i 4.
            
            
               11.   Odstupajući od članka 59. stavka 1., ako u 2020. proizvođačka organizacija iz razloga povezanih s pandemijom bolesti COVID-19 ne poštuje kriterije priznavanja povezane sa zahtjevima iz članka 5., države članice ne obustavljaju isplatu potpore predmetnoj proizvođačkoj organizaciji.
            
            
               12.   Odstupajući od članka 59. stavka 2., ako u 2020. proizvođačka organizacija iz razloga povezanih s pandemijom bolesti COVID-19 ne može poduzeti korektivne mjere tijekom suspenzije priznanja, države članice mogu produljiti rok za poduzimanje tih korektivnih mjera za više od 12 mjeseci od datuma na koji je proizvođačka organizacija primila pismo upozorenja, ali ne nakon 31. prosinca 2020.
            
            
               13.   Odstupajući od članka 59. stavka 2. drugog podstavka, smanjenje godišnjeg iznosa potpore za 2 % za svaki kalendarski mjesec ili dio tog mjeseca u kojemu je priznanje proizvođačke organizacije suspendirano ne primjenjuje se ako proizvođačka organizacija u 2020. iz razloga povezanih s pandemijom bolesti COVID-19 nije mogla poduzeti korektivne mjere.
            
            
               14.   Odstupajući od članka 59. stavka 5., smanjenje godišnjeg iznosa potpore za 1 % za svaki kalendarski mjesec ili dio tog mjeseca ne primjenjuje se ako proizvođačka organizacija u 2020. iz razloga povezanih s pandemijom bolesti COVID-19 nije mogla poduzeti korektivne mjere.
            
            
               15.   Odstupajući od članka 59. stavka 6. prvog podstavka, 2020. se ne uzima se u obzir pri utvrđivanju usklađenosti s minimalnom količinom ili vrijednosti proizvodnje stavljene na tržište u skladu s člankom 154. stavkom 1. točkom (b) Uredbe (EU) br. 1308/2013.
            
            
               16.   Odstupajući od članka 61. stavka 6., ako operativni program završava 2020. i ako uvjeti iz članka 33. stavka 5. točke (b) Uredbe (EU) br. 1308/2013 u 2020. iz razloga povezanih s pandemijom bolesti COVID-19 nisu ispunjeni, ukupni iznos potpore za posljednju godinu operativnog programa ne umanjuje se.
            
         
         GLAVA II.
         
            VINO
         
         
            Članak 2.
            Privremena odstupanja od Delegirane uredbe (EU) 2016/1149
            
               1.   Odstupajući od članka 22. Delegirane uredbe (EU) 2016/1149, u 2020. zelena berba može se provoditi na istoj parceli tijekom dvije ili više uzastopnih godina.
            
            
               2.   Odstupajući od članka 26. Delegirane uredbe (EU) 2016/1149, u slučajevima povezanima s pandemijom bolesti COVID-19 i na zahtjev korisnika dostavljen najkasnije do 15. listopada 2020. države članice mogu produljiti trajanje potpore za osnivanje uzajamnih fondova za 12 mjeseci kada je riječ o operacijama za koje je razdoblje potpore završilo u 2019.
            
            
               3.   Odstupajući od članka 53. stavka 1. Delegirane uredbe (EU) 2016/1149, države članice u opravdanim slučajevima povezanima s pandemijom bolesti COVID-19 mogu dopustiti, bez prethodnog odobrenja, izmjene koje će se provesti najkasnije do 15. listopada 2020., pod uvjetom da ne utječu na prihvatljivost nekog dijela operacije i njezinih općih ciljeva i ne premašuju ukupan iznos odobrene potpore za operaciju. Korisnici su o tim izmjenama dužni obavijestiti nadležno tijelo u rokovima koje su odredile države članice.
            
            
               4.   Odstupajući od članka 53. stavka 1. Delegirane uredbe (EU) 2016/1149, države članice korisnicima u opravdanim slučajevima povezanima s pandemijom bolesti COVID-19 mogu dopustiti da dostave izmjene koje će se provesti najkasnije do 15. listopada 2020. te da izmijene cilj ukupne operacije koja je odobrena na temelju mjera iz članaka 45., 46., 50. i 51. Uredbe (EU) br. 1308/2013, pod uvjetom da su pojedinačne aktivnosti koje su dio ukupne operacije već dovršene. Korisnici su o tim izmjenama dužni obavijestiti nadležno tijelo u roku koji su odredile države članice i za njih je potrebno prethodno odobrenje nadležnog tijela.
            
            
               5.   Odstupajući od članka 54. stavka 1. Delegirane uredbe (EU) 2016/1149, ako je nadležno tijelo obaviješteno o izmjeni već odobrene operacije u skladu sa stavkom 3. ove Uredbe, potpora se isplaćuje za pojedinačne aktivnosti koje su već provedene u okviru te operacije ako su te aktivnosti provedene u potpunosti i ako su bile podvrgnute administrativnim provjerama i, ako je primjenjivo, provjerama na licu mjesta u skladu s poglavljem IV. odjeljkom 1. Provedbene uredbe Komisije (EU) 2016/1150 (5).
            
            
               6.   Odstupajući od članka 54. stavka 4. trećeg, četvrtog, petog i šestog podstavka Delegirane uredbe (EU) 2016/1149, kada je riječ o zahtjevima za isplatu podnesenima najkasnije do 15. listopada 2020., ako iz razloga povezanih s pandemijom bolesti COVID-19 operacije kojima se pruža potpora na temelju članaka 46. i 47. Uredbe (EU) br. 1308/2013 nisu provedene na cjelokupnoj površini za koju je potpora zatražena, države članice izračunavaju iznos potpore koju treba isplatiti na temelju područja utvrđenog provjerama na licu mjesta nakon provedbe.
            
         
         GLAVA III.
         
            ZAVRŠNE ODREDBE
         
         
            Članak 3.
            Stupanje na snagu
            Ova Uredba stupa na snagu na dan objave u Službenom listu Europske unije.
            Ova je Uredba u cijelosti obvezujuća i izravno se primjenjuje u svim državama članicama.
         
         
            Sastavljeno u Bruxellesu 4. svibnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 549.
         
         
            (2)  SL L 347, 20.12.2013., str. 671.
         
         
            (3)  Delegirana uredba Komisije (EU) 2017/891 оd 13. ožujka 2017. o dopuni Uredbe (EU) br. 1308/2013 Europskog parlamenta i Vijeća u pogledu sektora voća i povrća te prerađevina voća i povrća i o dopuni Uredbe (EU) br. 1306/2013 Europskog parlamenta i Vijeća u pogledu novčanih kazni koje će se primjenjivati u tim sektorima i o izmjeni Provedbene uredbe Komisije (EU) br. 543/2011 (SL L 138, 25.5.2017., str. 4.).
         
            (4)  Delegirana uredba Komisije (EU) 2016/1149 оd 15. travnja 2016. o dopuni Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina i izmjeni Uredbe Komisije (EZ) br. 555/2008 (SL L 190, 15.7.2016., str. 1.).
         
            (5)  Provedbena uredba Komisije (EU) 2016/1150 od 15. travnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina (SL L 190, 15.7.2016., str. 23.).